དེ་ནས་ཁོང་གིས་རོང་བོ་བཀའ་གདམས་དགོན་ཆེན་དུ་མགོན་ཁང་བཙན་པོ་མ་དང་།མགོན་པོ་རྭ་སྐྱེས་ལྷ་ཁང་སོགས་རྟེན་བཞེངས་རྒྱ་ཆེར་མཛད།རེབ་གོང་སྟོད་སྨད་བར་གསུམ་གྱི་རོང་འབྲོག་གི་ཁྲི་སྡེ་རྣམས་སུ་དུད་གྲངས་དང་མི་གྲངས་བླངས་ནས་ཁྱིམ་གཅིག་ལ་བྱིས་པ་ཕོ་གསུམ་ཡོད་ན་གཅིག་གྲྭ་པ་བྱེད་དགོས་པའི་བཀའ་ཤོག་སྤེལ་ཏེ་བཙུན་ཁྲལ་བསྡུས།སྐབས་དེར་མཆོད་གཞིས་ཀྱི་མངའ་འབངས་མང་པོ་དབང་དུ་བསྡུས་པ་ནི་ཤར་སྟོད་ཕྱོགས་བཅུ་ད་ལྟའི་ཀན་སུའུ་ཞིང་ཆེན་ལིན་ཞྭ་ས་ཁུལ་གྱི་ཁོངས་གཏོགས་ནས་ཤར་སྨད་རྡོ་དཀར་ད་ལྟའི་མཚོ་སྔོན་ཞིང་ཆེན་རྡོ་སྤིས་ཞང་གི་ཁོངས་གཏོགས་ན་དང་།ལྷོ་སྟོད་བྲག་སེར་ད་ལྟའི་ཀན་སུའུ་ཞིང་ཆེན་ཀན་ལྷོ་ཁུལ་རྨ་ཆུ་རྫོང་གི་ཁོངས་གཏོགས་ནས་ལྷོ་སྨད་དངུལ་རྭའི་རྨ་ཁ་ད་ལྟའི་ཀན་སུའུ་ཞིང་ཆེན་ཀན་ལྷོ་ཁུལ་བསང་ཆུ་རྫོང་དངུལ་རྭའི་རྨ་ཁ་ཚུན་ཆད།ནུབ་སྟོད་རྭ་རྒྱ་ད་ལྟའི་མཚོ་སྔོན་ཞིང་ཆེན་མགོ་ལོག་ཁུལ་རྨ་ཆེན་རྫོང་རྭ་རྒྱ་རྒྱོའུ་མགོ་ཞང་དང་ནུབ་སྨད་ཁྲི་ཀའི་ལོ་འགག་ད་ལྟའི་མཚོ་སྔོན་ཞིང་ཆེན་མཚོ་ལྷོ་ཁུལ་ཁྲི་ཀ་རྫོང་ཁོངས་ཚུན་ཆད།བྱང་སྟོད་ཇོའུ་ལོ་ཧོར་མོ་ཁ་གསུམ་ད་ལྟའི་མཚོ་སྔོན་ཞིང་ཆེན་རྨ་ལྷོ་ཁུལ་གཅན་ཚ་རྫོང་ཁོངས་ནས་བྱང་སྨད་རྨ་ཆུའི་འཁྱིལ་ཕྱོགས་ད་ལྟའི་མཚོ་སྔོན་ཞིང་ཆེན་མཚོ་ཤར་ཧྭ་ལུང་རྫོང་ཁོངས་ཚུན་ཆད་བཀའི་མངའ་འོག་ཏུ་བསྡུས་པས།རོང་བོ་བཀའ་གདམས་དགོན་ཆེན་འདི་མདོ་སྨད་ཡུལ་གྱི་སྒྲུབ་བརྒྱུད་བསྟན་པའི་གནས་གཞི་ཆེན་པོ་ཞིག་ཏུ་གྱུར།དེ་ནས་གདན་ས་པ་བློ་གྲོས་མཆོག་གྲུབ་དང་།དོན་གྲུབ་སེང་གེབློ་གྲོས་དཔལ་ལྡན་རྣམས་ཀྱིས་བླ་དཔོན་ཟུང་འབྲེལ་གྱི་འགན་བཞེས་ཏེ་གདན་ས་བསྐྱངས།གདན་ས་པ་བློ་གྲོས་བརྟན་པ་དང་བསོད་ནམས་དོན་གྲུབ་གཉིས་ཀྱི་རིང་ལ་དགོན་པ་ཅུང་ཟད་ཉམས་པས།རོང་བོ་བླ་མ་རིན་ཆེན་བསམ་གྲུབ་འམ་རོང་བོའི་སྐུ་མདུན་པ་ཞེས་བྱ་བས་གདན་སའི་ཁུར་བཞེས་ཏེ་ནང་སོ་དཔལ་ལྡན་གུ་རུ་བསྐུལ་ཏེ་ཧོར་དའི་ཆིང་ཆུ་ཁུར་དཔོན་ལ་འགོ་འདྲེན་བཅོལ།ཡེར་བ་ཆོས་རྗེ་སོགས་ཀྱིས་ཁུར་བླངས་ཏེ།གནས་མི་འགྱུར་བའི་གཟེར་ལྟ་བུར་དགོན་པའི་ཕྱོགས་བཞིར་མཆོད་རྟེན་བརྩིག་དགོས་པར་བཤད་པ་ལྟར་ཕྱོགས་བཞིར་མཆོད་རྟེན་བཞི་བརྩིགས།དཔོན་པོ་དང་ཡེར་བ་ཆོས་རྗེས་འགོ་འདྲེན་གནང་ཞིང་རྟིས་ཚང་སྨན་པ་ནས་དོ་དམ་གྱི་ཁུར་བླངས་ནས།སྤྱི་ལོ་ཤིང་སྦྲུལ་ལོའི་བོད་ཟླ་གསུམ་པའི་ཚེས་གསུམ་ཉིན་ཡེར་བ་ཆོས་རྗེ་དང་སོག་བཙུན་གཅིགརྒྱའི་བཙུན་པ་ལྡན་པ་ཟེར་བ།དེ་མིན་གྱི་དགེ་སློང་འགའ་བཅས་ནས་ས་བརྟགས་བསླངས་སྦྱངས་གསུམ་གྱི་བྱ་བ་བྱས་ཏེ།རོང་བོ་བཀའ་གདམས་དགོན་ཆེན་གྱི་འདུ་ཁང་ཐེངས་གཉིས་པ་སྔར་ལས་ཆེ་བ་བཞེངས་འགོ་བརྩམས་ཏེ་མི་རིང་བར་གྲུབ།